Departement ontken gerugte oor grenspos(Foto: New Zimbabwe) Die departement van binnelandse sake ontken bewerings dat wagte Zimbabwiërs verhoed om huis toe te gaan wanneer hulle by die Beitbrug-grenspos aankom. “Die wagte by die grenspos pas toegangsbeheer toe en hulle verwys Zimbabwiërs, wat wil terugkeer huis toe, na die regte rye sodat hulle kragtens die Immigrasiewet gedokumenteer kan word,” sê Aaron Motsoaledi, minister van die departement. “Dit beteken dat hulle vingerafdrukke geneem word en demografiese besonderhede aangeteken word.” Motsoaledi sê daar is egter mense wat weier om met hul vertrek gedokumenteer te word. “Hulle glo dat hulle nou huis toe gaan, en niemand moet hulle vrae vra by ons grenspos nie. Niemand sal egter toegelaat word om heen en weer oor ons grens te beweeg sonder dat hulle gedokumenteer word nie. Daar is geen uitsonderings in dié verband nie – maak nie saak of jy oor ŉ landsgrens, seegrens of deur ŉ lughawe beweeg nie. Dit is ook ongeag jou nasionaliteit.” Die wagte by die grenspos is opgelei oor grensbeheerprosesse. “Een van die modules in die opleiding sluit in die proses wat gevolg moet word wanneer iemand die land wil verlaat maar nie stawende dokumente het nie. Daar is nie ŉ manier dat Suid-Afrika enigiemand sal verhoed om terug te keer huis toe nie. Net so sal Suid-Afrika ook nie enigiemand toelaat om in of uit die land te beweeg sonder dat dit iewers opgeteken word nie.”